PMIndiaData/PMIndiaSum huggingface dataset:
പ്രധാനമന്ത്രി ശ്രീ. നരേന്ദ്ര മോദിയും ബഹുമാനപ്പെട്ട ഇറ്റലി പ്രധാനമന്ത്രിയും ഫോണില്‍ സംസാരിച്ചു

ബഹുമാനപ്പെട്ട ഇറ്റലി പ്രധാനമന്ത്രി ജിസപ്പെ കോന്റിയുമായി പ്രധാനമന്ത്രി ശ്രീ. നരേന്ദ്ര മോദി ടെലിഫോണില്‍ സംസാരിച്ചു. കോവിഡ്- 19 മഹാവ്യാധി നിമിത്തം ഇറ്റലിയില്‍ ആള്‍നാശം സംഭവിക്കാനിടയായതില്‍ പ്രധാനമന്ത്രി അനുശോചനം അറിയിച്ചു. പ്രതിസന്ധിനാളുകളില്‍ ഇറ്റാലിയന്‍ ജനത കാട്ടിയ മനക്കരുത്തിനെ അദ്ദേഹം അഭിനന്ദിച്ചു. മഹാവ്യാധി വരുത്തിവെച്ച ആരോഗ്യ, സാമ്പത്തിക പ്രത്യാഘാതങ്ങളെ നേരിടുന്നതിനായി അവരവരുടെ രാജ്യങ്ങളിലും ആഗോളതലത്തിലും കൈക്കൊണ്ട നടപടികള്‍ ഇരു നേതാക്കളും ചര്‍ച്ച ചെയ്തു. പരസ്പരം ഐക്യദാര്‍ഢ്യം അറിയിച്ച ഇരുവരും പ്രതിസന്ധി നാളുകളില്‍ പരസ്പരം നല്‍കിയ സഹകരണത്തിനു നന്ദി പറഞ്ഞു. അവശ്യ മരുന്നുകളും മറ്റു വസ്തുക്കളും ഇറ്റലിക്കു ലഭ്യമാക്കാനുള്ള പിന്‍തുണ തുടരുമെന്നു ശ്രീ. കോന്റിയെ പ്രധാനമന്ത്രി അറിയിച്ചു. ഇന്ത്യയും ഇറ്റലിയും തമ്മിലുള്ള സഹകരണത്തിനും അതുവഴി ഉഭയകക്ഷി ബന്ധം മെച്ചപ്പെടുത്തുന്നതിനുമായി സജീവമായ ചര്‍ച്ചകള്‍ നടത്താന്‍ ഇരു നേതാക്കളും തീരുമാനിച്ചു. പ്രധാനമന്ത്രി ഇറ്റലി സന്ദര്‍ശിക്കണമെന്ന ക്ഷണം ഇറ്റലി പ്രധാനമന്ത്രി ആവര്‍ത്തിച്ചു.
ഏഷ്യന്‍ ഗെയിംസ് 2018ല്‍ 65 കിലോഗ്രാം ഫ്രീസ്റ്റൈല്‍ ഗുസ്തിയില്‍ സ്വര്‍ണം നേടിയ ബജ്‌രംഗ് പുനിയയെ പ്രധാനമന്ത്രി അഭിനന്ദിച്ചു

ഏഷ്യന്‍ ഗെയിംസ് 2018ല്‍ 65 കിലോഗ്രാം ഫ്രീസ്റ്റൈല്‍ ഗുസ്തിയില്‍ സ്വര്‍ണം നേടിയ ബജ്‌രംഗ് പുനിയയെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ’65 കിലോഗ്രാം ഫ്രീസ്റ്റൈല്‍ ഗുസ്തിയില്‍ സ്വര്‍ണം നേടിയതിന് അഭിനന്ദനങ്ങള്‍, ബജ്‌രംഗ് പുനിയ. ഏഷ്യന്‍ ഗെയിംസ് 2018ല്‍ ഇന്ത്യക്ക് ആദ്യ സ്വര്‍ണമെഡല്‍ നേടിത്തന്ന വിജയമാണിത്. ഭാവിപ്രവര്‍ത്തനങ്ങള്‍ക്ക് ആശംസകള്‍’, പ്രധാനമന്ത്രി പറഞ്ഞു.
മുന്‍ കാനഡ പ്രധാനമന്ത്രി സ്റ്റീഫന്‍ ഹാര്‍പ്പര്‍ പ്രധാനമന്ത്രിയെ സന്ദര്‍ശിച്ചു

റയ്‌സീന ഡയലോഗിനായി ഇന്ത്യലെത്തിയ മുന്‍ കാനഡ പ്രധാനമന്ത്രി ശ്രീ. സ്റ്റീഫന്‍ ഹാര്‍പ്പര്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ഇന്ത്യ-കാനഡ ബന്ധം വികസിക്കുന്നതു സംബന്ധിച്ച വീക്ഷണങ്ങളും പ്രധാന ആഗോള സംഭവവികാസങ്ങളും ജനാധിപത്യ രാഷ്ട്രങ്ങള്‍ തമ്മിലുള്ള സഹകരണവും സംബന്ധിച്ച് ഇരുവരും ചര്‍ച്ച നടത്തി.
പ്രധാനമന്ത്രി ഗരീബ് കല്യാണ്‍ യോജനയുടെ ആനുകൂല്യം ഉജ്ജ്വല ഗുണഭോക്താക്കള്‍ക്ക് ലഭിക്കുന്നതിനുള്ള സമയപരിധി നീട്ടാനുള്ള തീരുമാനത്തിന് കേന്ദ്രമന്ത്രിസഭയുടെ അംഗീകാരം

ഉജ്ജ്വല ഗുണഭോക്താക്കള്‍ക്ക് പ്രധാനമന്ത്രി ഗരീബ് കല്യാണ്‍ യോജനയുടെ ആനുകൂല്യം ലഭിക്കുന്നതിനുള്ള സമയപരിധി 3 മാസം നീട്ടി നല്‍കാനുള്ള പെട്രോളിയം, പ്രകൃതി വാതക മന്ത്രാലയത്തിന്റെ നിര്‍ദേശത്തിന് കേന്ദ്ര മന്ത്രിസഭ അംഗീകാരം നല്‍കി. 2020 ജൂലൈ 1 മുതല്‍ മൂന്ന് മാസത്തേയ്ക്ക് കാലാവധി നീട്ടി നല്‍കാനാണ് പ്രധാനമന്ത്രി നരേന്ദ്രമോദിയുടെ അധ്യക്ഷതയില്‍ ഇന്ന് ചേര്‍ന്ന കേന്ദ്രമന്ത്രി സഭായോഗം തീരുമാനിച്ചത്. പ്രധാനമന്ത്രി ഉജ്ജ്വല യോജന വഴി പാചക വാതക കണക്ഷന്‍ നേടിയ പാവപ്പെട്ട കുടുംബങ്ങളെയും പ്രധാനമന്ത്രി ഗരീബ് കല്യാണ്‍ പദ്ധതിയില്‍ ഉള്‍പ്പെടുത്തിയിരുന്നു. പി.എം.ജി.കെ.വൈ – ഉജ്ജ്വല പദ്ധതി വഴി, ഉജ്ജ്വല യോജന ഗുണഭോക്താക്കള്‍ക്ക് 2020 ഏപ്രില്‍ ഒന്ന് മുതല്‍ മൂന്ന് മാസത്തേയ്ക്ക് സൗജന്യമായി പാചകവാതക സിലിണ്ടറുകള്‍ നിറച്ച് നല്‍കിയിരുന്നു. അതുപ്രകാരം, ഏപ്രില്‍ മുതല്‍ ജൂണ്‍ വരെയുള്ള കാലയളവില്‍ 9,709.86 കോടി രൂപ ഗുണഭോക്താക്കളുടെ ബാങ്ക് അക്കൗണ്ടില്‍ നേരിട്ട് നിക്ഷേപിക്കുകയും ചെയ്തു. 11.97 കോടി സിലിണ്ടറുകളാണ് ഉജ്ജ്വല ഗുണഭക്താക്കള്‍ക്ക് ഈ കാലയളവില്‍ നല്‍കിയത്. പദ്ധതി അവലോകനം ചെയ്യവേ, പി.എം.യു.വൈ. ഗുണഭോക്താക്കളില്‍ ചിലര്‍, പദ്ധതി കാലയളവില്‍ സിലിണ്ടര്‍ റീഫില്‍ ചെയ്യുന്നതിന് നല്‍കിയ തുക വിനിയോഗിച്ചിട്ടില്ലെന്ന് കണ്ടെത്തി. അതിനാല്‍, സിലിണ്ടറിനായുള്ള അഡ്വാന്‍സ് തുക ഉപയോഗിക്കുന്നതിന് മൂന്ന് മാസം കൂടി നീട്ടി നല്‍കാന്‍ തീരുമാനിക്കുകയായിരുന്നു. പാചക വാതക സിലിണ്ടര്‍ വാങ്ങുന്നതിനായി അക്കൗണ്ടില്‍ തുക ക്രെഡിറ്റ് ചെയ്യപ്പെട്ടവരും എന്നാല്‍ സിലിണ്ടര്‍ വാങ്ങാന്‍ ഇതുവരെ സാധിക്കാത്തതുമായ പി.എം.യു.വൈ. ഗുണഭോക്താക്കള്‍ക്കാണ് ഈ ആനുകൂല്യം ലഭിക്കുക. ഇതിനോടകം തുക അക്കൗണ്ടില്‍ ക്രെഡിറ്റ് ചെയ്യപ്പെട്ടവര്‍ക്ക്, 2020 സെപ്തംബര്‍ 30 വരെ സൗജന്യമായി സിലിണ്ടര്‍ റീഫില്‍ ചെയ്യാവുന്നതാണ്.
ജൂലൈ 28നും 29നും പ്രധാനമന്ത്രി ലഖ്‌നൗ സന്ദര്‍ശിക്കും

ജൂലൈ 28നും 29നും പ്രധാനമന്ത്രി ശ്രീ. നരേന്ദ്ര മോദി ലഖ്‌നൗ സന്ദര്‍ശിക്കും. 28ന് ‘ട്രാന്‍സ്‌ഫോമിങ് അര്‍ബന്‍ ലാന്‍ഡ്‌സ്‌കേപ്’ പരിപാടിയില്‍ സംബന്ധിക്കും. നഗരവികസനവുമായി ബന്ധപ്പെട്ടു ഗവണ്‍മെന്റ് നടപ്പാക്കുന്ന മൂന്നു പ്രധാന പദ്ധതികളുടെ മൂന്നാം വാര്‍ഷികമാണിത്. പ്രധാനമന്ത്രി ആവാസ് യോജന (അര്‍ബന്‍), അടല്‍ മിഷന്‍ ഫോര്‍ റീജുവനേഷന്‍ ഓഫ് അര്‍ബന്‍ ട്രാന്‍സ്ഫര്‍മേഷന്‍ (അമൃത്), സ്മാര്‍ട് സിറ്റികള്‍ എന്നിവയാണവ. നഗരവികസനത്തിലെ മുന്‍നിര പദ്ധതികളെക്കുറിച്ചുള്ള പ്രദര്‍ശനം പ്രധാനമന്ത്രി കാണും. ഓരോ സംസ്ഥാനത്തുനിന്നും കേന്ദ്ര ഭരണ പ്രദേശത്തുനിന്നും ഉള്ള 35 പി.എം.എ.വൈ. (യു) ഗുണഭോക്താക്കളുമായി അദ്ദേഹം സംവദിക്കും. ഉത്തര്‍പ്രദേശിലെ വിവിധ നഗരങ്ങളിലുള്ള പി.എം.എ.വൈ. ഗുണഭോക്താക്കളുടെ പ്രതികരണം വീഡിയോ ലീങ്ക് വഴി പ്രധാനമന്ത്രി കാണും. ഉത്തര്‍പ്രദേശില്‍ വിവിധ മുന്‍നിര പദ്ധതികള്‍ക്ക് അദ്ദേഹം തറക്കല്ലിടും. പൊതുയോഗത്തെ അഭിസംബോധന ചെയ്യുന്നുമുണ്ട്. നിക്ഷേപകരെ ആകര്‍ഷിക്കുന്നതിനും വ്യവസായവല്‍ക്കരണം പ്രോല്‍സാഹിപ്പിക്കുന്നതിനുമായി ഉത്തര്‍പ്രദേശ് ഗവണ്‍മെന്‍ര് 2018 ഫെബ്രുവരിയില്‍ യു.പി. നിക്ഷേപക ഉച്ചകോടി സംഘടിപ്പിച്ചിരുന്നു. ഇതിലൂടെ പുനരുപയോഗിക്കാവുന്ന ഊര്‍ജം, അടിസ്ഥാന സൗകര്യം, ഊര്‍ജം, ഐ.ടി., ഇലക്ട്രോണിക്‌സ് ഉല്‍പാദനം, വിനോദസഞ്ചാരം തുടങ്ങിയ മേഖലകൡലായി 4.28 ലക്ഷം കോടി രൂപയുടെ നിക്ഷേപവാഗ്ദാനം ലഭിച്ചിരുന്നു. ഏതാനും മാസങ്ങള്‍ക്കകം 81 പദ്ധതികളിലായി 60,000 കോടിയോളം രൂപ നിക്ഷേപിക്കപ്പെട്ടു. ഈ പദ്ധതികള്‍ക്കു തുടക്കമിടുന്നതിനായി ജൂലൈ 29നു ലഖ്‌നൗവില്‍ നടക്കുന്ന ചടങ്ങില്‍ പ്രധാനമന്ത്രി പങ്കെടുക്കും.
സെന്റര്‍ ഫോര്‍ പെരിഷബിള്‍ കാര്‍ഗോ സ്ഥാപിക്കുന്നതിന് എയര്‍പോര്‍ട്ട് അതോറിറ്റി ഓഫ് ഇന്ത്യയുടെ ഭൂമി പാട്ടത്തിന് നല്‍കും

മധ്യ പ്രദേശിലെ ഇന്‍ഡോര്‍ വിമാനത്താവളത്തില്‍ സെന്റര്‍ ഫോര്‍ പെരിഷബിള്‍ കാര്‍ഗോ സ്ഥാപിക്കുന്നതിന് എം.പി വെയര്‍ഹൗസിങ് ലോജിസ്റ്റിക് കോര്‍പറേഷന്(എം.പി.ഡബ്ലു. എല്‍.സി) എയര്‍പോര്‍ട്ട് അതോറിറ്റി ഓഫ് ഇന്ത്യയുടെ 1500 ചതുരശ്ര മീറ്റര്‍ ഭൂമി പാട്ടത്തിന് നല്‍കാനുള്ള തീരുമാനത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. വേഗത്തില്‍ കേടാകുന്ന സാധനങ്ങള്‍ വിമാനത്താവളത്തില്‍നിന്ന് പെട്ടെന്ന് പുറത്തെത്തിക്കാന്‍ ആധുനിക സംവിധാനങ്ങളുള്ള ഈ കേന്ദ്രം വഴി സാധിക്കും. വ്യാപാരികളുടെ എല്ലാ ആവശ്യങ്ങളും ഒരു കുടക്കീഴില്‍ ലഭ്യമാകുന്ന ഈ കേന്ദ്രത്തില്‍ ഉല്‍പ്പന്നങ്ങളുടെ ഗുണനിലവാരം ഉറപ്പുവരുത്താനുള്ള സംവിധാനങ്ങളുമുണ്ട്. പൊതു – സ്വകാര്യപങ്കാളിത്തത്തോടെയാണ് എം.പി.ഡബ്ലു. എല്‍.സി ഈ പദ്ധതി നടപ്പിലാക്കുന്നത്. പ്രദേശത്തെ ജനങ്ങള്‍ക്ക് തൊഴില്‍ ലഭ്യമാക്കാനും പദ്ധതി ഉപകരിക്കും. ഈ കാര്‍ഗോ യൂണിറ്റിന്റെ പ്രവര്‍ത്തനത്തിന് 113 പേരെങ്കിലും വേണ്ടിവരുമെന്നാണ് കണക്കുകൂട്ടല്‍.
പാരമ്പര്യ വൈദ്യ മേഖലയില്‍  ഇന്ത്യാ- കൊളംബിയ സഹകരണം

പാരമ്പര്യ വൈദ്യ മേഖലയില്‍ ഇന്ത്യയും കൊളംബിയയും തമ്മില്‍ സഹകരണത്തിനജല്പ സൃഷ്ടിക്കുവാനുള്ള ധാരണാ പത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ഇന്ത്യയുടെ പാരമ്പര്യ വൈദ്യ സമ്പ്രദായം കൊളംബിയയില്‍ പ്രചരിപ്പിക്കാനും, വ്യാപിപ്പിക്കാനും ധാരണാപത്രം വഴിയൊരുക്കും. ഈ ധാരണാപത്രത്തിന്റെ ഫലമായി പാരമ്പര്യ വൈദ്യന്‍മാരുടെ പരിശീലനത്തിന് വിദഗ്ധരെ പരസ്പരം കൈമാറിയും, പാരമ്പര്യ വൈദ്യമേഖലയില്‍ യോജിച്ചുള്ള ഗവേഷണത്തിലൂടെയുംഔഷധ വികസനത്തിലും പാരമ്പര്യ വൈദ്യ സമ്പ്രദായത്തിലും നവീനാശയങ്ങള്‍ നടപ്പാക്കാന്‍ സാധിക്കും.
ഇന്ത്യയും നെതര്ലന്ഡും തമ്മിലുള്ള സാമൂഹിക സുരക്ഷാ കരാര് ഭേദഗതിക്ക് അംഗീകാരം

പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില് ചേര്ന്ന കേന്ദ്ര മന്ത്രിസഭായോഗം ഇന്ത്യയും നെതര്ലന്ഡും തമ്മിലുള്ള സാമൂഹിക സുരക്ഷാ കരാര് (എസ്.എസ്.എ) ഭേദഗതി ചെയ്യുന്നതിന് അംഗീകാരം നല്കി. ” താമസിക്കുന്ന രാജ്യം(കണ്ട്രി ഓഫ് റസിഡന്സ്)” എന്നതുകൂടി കരാറിന്റെ തത്വത്തില് കൂട്ടിച്ചേര്ക്കുന്നതാണ് ഭേദഗതി. ഇന്ത്യയും നെതര്ലന്ഡും തമ്മിലുള്ള കരാറിലെ ഭേദഗതി ഇന്ത്യ നെതര്ലന്ഡിനെ അറിയിക്കുന്നതിന്റെ മൂന്നുമാസം മുതല് നിലവില്വരും. ഇത് രണ്ടു രാജ്യങ്ങളിലും തമ്മിലുള്ള ബന്ധം കൂടുതല് ശക്തിപ്പെടുത്തും. മാത്രമല്ല, രണ്ടു രാജ്യങ്ങളിലും പ്രവര്ത്തിക്കുന്ന ഇന്ത്യ-ഡച്ച് കമ്പനികളുടെ ലാഭത്തിനും മാത്സര്യശേഷിക്കും കൂടുതല് അനുഗണമാകുകയും ചെയ്യും. മാത്രമല്ല, വിദേശത്തുള്ള ഇവയുടെ പ്രവര്ത്തനത്തിന്റെ ചെലവ് കുറയുകയും ചെയ്യും. എസ്.എസ്.എ രണ്ടു രാജ്യങ്ങളും തമ്മില് കൂടുതല് നിക്ഷേപ ഒഴുക്കിനും വഴിവയ്ക്കും. 2010 ജൂണ് മുതല് എസ്.എസ്.എ വളരെ വിജയകരമായി പ്രവര്ത്തിച്ചുവരികയാണ്. ഇതിലൂടെ നെതര്ലന്ഡില് പ്രവര്ത്തിക്കുന്ന നിരവധി വിദഗ്ധര്ക്ക് ഗുണവും ലഭിച്ചിട്ടുണ്ട്. • 2013 ജനുവരിയില് നെതര്ലന്ഡ് യൂറോപ്യന് യൂണിയന് പുറത്തുള്ള രാജ്യങ്ങളുടെ സാമൂഹിക സുരക്ഷാ ആനുകൂല്യങ്ങളുടെ കയറ്റുമതിയില് പുതിയ നിയമങ്ങള് കൊണ്ടുവന്നു. • ഈ പുതിയ സാമൂഹിക സുരക്ഷ(കണ്ട്രി ഓഫ് റസിഡന്സ്) നിയമപ്രകാരം ഒരു യോഗ്യതയുള്ള ഗുണഭോക്താവിന്(ഡച്ചുകാരന് എന്ന് വായിക്കണം) നല്കാവുന്ന ആനുകൂല്യങ്ങളും അലവന്സുകളും ഏത് രാജ്യത്താണോ ആ ഗുണഭോക്താവ് താമസിക്കുന്നത് അവിടുത്തെ ജീവിത നിലവാരവുമായി യോജിച്ചുള്ളതായിരിക്കണം. • പുതിയ ഡച്ച് നിയമപ്രകാരം സാമൂഹിക സേവന ആനുകൂല്യങ്ങള്, കയറ്റുമതി ചെയ്യുകയോ, പണമടയ്ക്കുകയോ എന്തുമായിക്കോട്ടെ അതിനെ ഡച്ച് പൗരന്മാര് വസിക്കുന്ന ആതിഥേയ രാജ്യത്തിന്റെ ജീവിത നിലവാരവുമായി ബന്ധപ്പെടുത്തി സൂചികയിലാക്കും (ലോക ബാങ്ക് കണക്കുകളില് പ്രതിഫലിക്കുന്നതുപോലെ). • വിരലിലെണ്ണാവുന്ന ചില കേസുകള് ഒഴിച്ച് യൂറോപ്യന് യൂണിയന് പുറത്തുതാമസിക്കുന്ന ഡച്ച് പൗരന്മാര്ക്ക് മാത്രം ബാധകമായതുകൊണ്ട് ഈ പുതിയ ഡച്ച് നിയമം നെതര്ലന്ഡില് പണിയെടുക്കുന്ന ഇന്ത്യാക്കാരില് സാധാരണ നിലയില് ഒരു പ്രത്യാഘാതവും ഉണ്ടാക്കില്ല. ഇന്ത്യന് തൊഴിലാളികള്ക്ക് ഇന്ത്യയും-നെതര്ലന്ഡും തമ്മിലുള്ള സാമൂഹിക സുരക്ഷാ കരാറിന്റെ അടിസ്ഥാനത്തിലുള്ള ആനുകൂല്യങ്ങള് തുടര്ന്നും ലഭിക്കും. • ഒരു ഇന്ത്യന് തൊഴിലാളി നെതര്ലന്ഡില് മരിക്കുകയോ, അവരുടെ ഭാര്യയും കുട്ടികളും ഇന്ത്യയില് താമസിക്കുകയും ചെയ്യുകയും ചെയ്യുമ്പോഴും. നെതര്ലന്ഡില് പണിയെടുത്തുകൊണ്ടിരിക്കുമ്പോള് വൈകല്യം ബാധിച്ച് ഇന്ത്യയിലേക്ക് മടങ്ങി വരേണ്ടിവരുന്നതുപോലുള്ള ചുരുക്കം ചില സന്ദര്ഭങ്ങളില് ” താമസിക്കുന്ന രാജ്യം” തത്വം ഇന്ത്യന് പൗരന്മാര്ക്കും ബാധകമാകും. പുതിയ സാമൂഹിക സുരക്ഷ നിയമം സ്വീകരിച്ച ശേഷം നെതര്ലന്ഡ് ഇന്ത്യയോടും പരസ്പരമുള്ള സാമൂഹിക സുരക്ഷ കരാറില് ഈ മാറ്റം അംഗീകരിക്കുന്നതിന് അഭ്യര്ത്ഥിച്ചിരുന്നു. നെതര്ലന്ഡിന്റെ ദേശീയ നിയമപ്രകാരം അത്തരം ഒരു മാറ്റം അനിവാര്യമായിരുന്നതുകൊണ്ട് ഇന്ത്യയുടെ പിന്തുണയും അവര് ആഗ്രഹിച്ചിരുന്നു. നിലവിലെ എസ്.എസ്.എ ഈ മാറ്റങ്ങളോടെ ഭേദഗതി ചെയ്യപ്പെട്ടു.
വാല്‍മീകിജയന്തി നാളില്‍ മഹര്‍ഷി വാല്‍മീകിയുടെ ചിന്തകളും ആശയങ്ങളും പ്രധാനമന്ത്രി അനുസ്മരിച്ചു

വാല്‍മീകിജയന്തി നാളില്‍ മഹര്‍ഷി വാല്‍മീകിയുടെ മഹത്തായ ആശയങ്ങളും ചിന്തകളും പ്രധാനമന്ത്രി ശ്രീ. നരേന്ദ്ര മോദി അനുസ്മരിച്ചു. ‘വാല്‍മീകിജയന്തി നാളില്‍ വാല്‍മീകി മഹര്‍ഷിയുടെ മഹത്തായ ആശയങ്ങളും ചിന്തകളും അനുസ്മരിക്കുന്നു. അദ്ദേഹം നമ്മുടെ സമൂഹത്തിന്‍മേല്‍ പ്രാതിഭാസികമായ സ്വാധീനം ചെലുത്തിയിട്ടുണ്ട്.’, പ്രധാനമന്ത്രി വ്യക്തമാക്കി.
സൂറത്ത് മാരത്തോണിന് തുടക്കം കുറിച്ച് കൊണ്ട് പ്രധാനമന്ത്രി നടത്തിയ അഭിസംബോധനയുടെ പ്രസക്ത ഭാഗങ്ങള്‍

എന്തെങ്കിലും നേടണമെന്ന് ജനങ്ങള്‍ തീരുമാനിച്ചാല്‍ ഒരു ശക്തിക്കും അവരെ തടയാനാവില്ല. ഇതാണ് ജനങ്ങളുടെ ശക്തി. ഒരു രാജ്യവും നേതാക്കളാലോ, ഗവണ്‍മെന്‍റുകളാലോ അല്ല സൃഷ്ടിക്കപ്പെടുന്നത്. ജനങ്ങളുടെ ശക്തിയാണ് ഒരു രാഷ്ട്രത്തെ നിര്‍മ്മിക്കുന്നത്. അഴിമതിയും, ജാതി, വര്‍ഗ്ഗീയ രാഷ്ട്രീയവും ഇല്ലാത്ത ഒരു നവ ഇന്ത്യയെ നമുക്ക് സൃഷ്ടിക്കണം. ഓരോ പൗരനും ശാക്തീകരിക്കപ്പെട്ട ഒരു ഇന്ത്യയെ നമുക്ക് നിര്‍മ്മിക്കണം. സൂറത്ത് നഗരം അസാമാന്യ നിശ്ചയദാര്‍ഢ്യത്താല്‍ അനുഗ്രഹീതമാണ്. ഒരുമയില്‍ വിശ്വസിക്കുന്ന ഒരു നഗരമാണിത്. ഇക്കൊല്ലം ജൂണില്‍ വരാന്‍ പോകുന്ന യോഗാ ദിനത്തിലും, ഓക്ടോബറിലെ “ഐക്യത്തിനായുള്ള ഓട്ടത്തിലും” സജീവമായി പങ്കെടുക്കണമെന്ന് ഞാന്‍ സുറത്തിലെ പൗരന്മാരെ ആഹ്വാനം ചെയ്യുന്നു. അത്തരം മാരത്തോണുകള്‍ ജനങ്ങളുടെ ആരോഗ്യത്തെ പരിപോഷിപ്പിക്കും. സ്പോര്‍ട്സിനെ സ്വീകരിക്കാന്‍ ഞാന്‍ ജനങ്ങളോട് അഭ്യര്‍ത്ഥിക്കുന്നു. മികച്ച ആരോഗ്യം പ്രദാനം ചെയ്യുന്നതോടൊപ്പം അത് കൂട്ടായ പ്രവര്‍ത്തനങ്ങളുടെ ചേതനയെ വര്‍ദ്ധിപ്പിക്കും. ഒരു നവ ഇന്ത്യ സൃഷ്ടിക്കുകയെന്നത് നമ്മുടെ ദൗത്യമാണ്. ഇന്ത്യയുടെ സ്വാതന്ത്രത്തിനായി ജീവാര്‍‌പ്പണം ചെയ്ത നമ്മുടെ വിശ്രുതരായ സ്ത്രീ പുരുഷന്‍മാരോടുള്ള ഏറ്റവും മികച്ച ശ്രദ്ധാഞ്ജലിയായിരിക്കുമത്.
കേണൽ (റിട്ട) എച്ച്‌കെ സച്‌ദേവയുടെ പത്നി  ശ്രീമതി ഉമ സച്‌ദേവയുമായി   പ്രധാനമന്ത്രി കൂടിക്കാഴ്ച്ച നടത്തി

പ്രധാനമന്ത്രി ശ്രീ നരേന്ദ്ര മോദി ശ്രീമതി ഉമ സുച്‌ദേവയുമായി കണ്ടു. പരേതനായ തന്റെ ഭർത്താവ് കേണൽ (റിട്ട) എച്ച്‌കെ സുച്‌ദേവ എഴുതിയ 3 പുസ്തകങ്ങളുടെ പകർപ്പുകൾ 90 വയസ്സുകാരിയായ അവർ പ്രധാനമന്ത്രിക്ക് സമ്മാനിച്ചു. ട്വീറ്റുകളുടെ പരമ്പരയിൽ പ്രധാനമന്ത്രി പറഞ്ഞു : ഇന്ന് എനിക്ക് ശ്രീമതി ഉമ സച്ദേവ ജിയുമായി അവിസ്മരണീയമായ ഒരു കൂടിക്കാഴ്ച്ച ഉണ്ടായിരുന്നു. അവർക്ക് 90 വയസ്സുണ്ട്, അവർക്ക് വലിയ ഓജസ്സും ശുഭാപ്തിവിശ്വാസവും ഉണ്ട്. അവരുടെ ഭർത്താവ് കേണൽ (റിട്ട.) എച്ച്.കെ. സച്ദേവ് പരക്കെ ആദരിക്കപ്പെടുന്ന ഒരു വിമുക്തഭടനായിരുന്നു. ജനറൽ വേദമാലിക്‌ ജി യുടെ അമ്മായി കൂടിയാണ് ." ഉമാ ജി പരേതനായ തന്റെ ഭർത്താവ് എഴുതിയ 3 പുസ്തകങ്ങളുടെ പകർപ്പുകൾ എനിക്ക് തന്നു. അവയിൽ രണ്ടെണ്ണം ഗീതയുമായി ബന്ധപ്പെട്ടതാണ്, മൂന്നാമത്തേത് 'രക്തവും കണ്ണീരും' എന്ന തലക്കെട്ടിൽ വിഭജനവും ആഘാതകരമായ ആ കാലഘട്ടത്തിലെ അതിന്റെ സ്വാധീനവും കേണൽ (റിട്ട.) എച്ച്.കെ. സച്ദേവയുടെ ജീവിതത്തിലെ അനുഭവങ്ങളുടെ ചലനാത്മക വിവരണമാണ് ." "വിഭജനം മൂലം കഷ്ടതകൾ അനുഭവിക്കുകയും ആദ്യം മുതൽ അവരുടെ ജീവിതം കെട്ടിപ്പടുക്കുകയും ദേശീയ പുരോഗതിക്ക് സംഭാവന നൽകുകയും ചെയ്തവരോടുള്ള ആദരസൂചകമായി ആഗസ്ത് 14 വിഭജന ഭീതിയുടെ അനുസ്മരണ ദിനമായി ആചരിക്കാനുള്ള ഇന്ത്യയുടെ തീരുമാനം ഞങ്ങളുടെ ചർച്ചയിൽ ഉൾപ്പെട്ടു .
2014, 2015, 2016 വര്‍ഷങ്ങളിലേക്കുള്ള സാംസ്‌കാരിക സൗഹൃദത്തിനുള്ള ടഗോര്‍ അവാര്‍ഡ് രാഷട്രപതി വിതരണം ചെയ്തു

2014, 2015, 2016 വര്‍ഷങ്ങളിലേക്കുള്ള സാംസ്‌കാരിക സൗഹൃദത്തിനുള്ള ടഗോര്‍ അവാര്‍ഡ് യഥാക്രമം ശ്രീ. രാജ്കുമാര്‍ സിംഘജിത് സിങ്, ഛയനൗത് (ബംഗ്ലാദേശിലെ ഒരു സാംസ്‌കാരിക സംഘടന), ശ്രീ. രാം വഞ്ചി സുതര്‍ എന്നിവര്‍ക്കു രാഷട്രപതി ശ്രീ. രാംനാഥ് കോവിന്ദ് സമ്മാനിച്ചു. പ്രധാനമന്ത്രിയുടെ നേതൃത്വത്തിലുള്ളതും സുപ്രീം കോടതി ചീഫ് ജസ്റ്റിസ് രഞ്ജന്‍ ഗൊഗോയ്, മുന്‍ മുഖ്യ തെരഞ്ഞെടുപ്പു കമ്മീഷണര്‍ ശ്രീ.എന്‍.ഗോപാലസ്വാമി, ഇന്ത്യന്‍ കൗണ്‍സില്‍ ഫോര്‍ കള്‍ച്ചറല്‍ റിലേഷന്‍സ് അധ്യക്ഷന്‍ ശ്രീ. വിനയ് സഹസ്രബുദ്ധെ എന്നിവര്‍ അംഗങ്ങളായുള്ളതുമായ സമിതിയാണ് അവാര്‍ഡ് ജേതാക്കളെ തെരഞ്ഞെടുത്തത്. സംസ്‌കാരമാണ് ഏതൊരു രാജ്യത്തിന്റെയും ജീവരക്തമെന്നും അതാണ് ഓരോ രാജ്യത്തിനും അസ്തിത്വം പകരുന്നതെന്നും ചടങ്ങില്‍ പ്രസംഗിക്കവേ പ്രധാനമന്ത്രി പറഞ്ഞു. അദ്ദേഹം തുടര്‍ന്നു: ‘കോളനിവല്‍ക്കരണത്തെയും വൈദേശിക അധിനിവശത്തെയും മറികടന്ന് ഇന്ത്യയുടെ സമ്പന്നമായ സാംസ്‌കാരിക പൈതൃകം സംരക്ഷിക്കപ്പെട്ടു.’ ഗുരുദേവ് ടഗോര്‍, സ്വാമി വിവേകാനന്ദന്‍ തുടങ്ങിയ വ്യക്തിത്വങ്ങള്‍ നല്‍കിയ സംഭാവനകളാലാണ് ഇതു സാധിച്ചത്. ഗുരുദേവന്റെ വാക്കുകളില്‍ പല മാനങ്ങളുള്ള ഇന്ത്യന്‍ പാരമ്പര്യം പ്രതിഫലിച്ചിരുന്നുവെന്നു പ്രധാനമന്ത്രി വ്യക്തമാക്കി. രാജ്യത്തിന്റെ എല്ലാ സവിശേഷതകളും ഉള്‍ക്കൊള്ളുന്നതാണു രബീന്ദ്രസംഗീതം. അത് ഒരു ഭാഷയില്‍ ഒതുങ്ങുന്നതല്ല. ടഗോര്‍ നല്‍കിയ പാഠങ്ങള്‍ കാലാതീതമാണെന്നും അദ്ദേഹത്തിന്റെ സൃഷ്ടികളില്‍നിന്നു ലോകം ഏറെ പഠിക്കാനിരിക്കുന്നു എന്നും ശ്രീ. നരേന്ദ്ര മോദി വ്യക്തമാക്കി. ‘ഇന്ത്യന്‍ സംസ്‌കാരത്തിന്റെ ചിഹ്നങ്ങളായി അദ്ദേഹം നാടന്‍ കലകളെയും പാരമ്പര്യ നൃത്തങ്ങളെയും കണ്ടിരുന്നു’, പ്രധാനമന്ത്രി തുടര്‍ന്നു. 2014ലെ അവാര്‍ഡ് മണിപ്പൂരി നൃത്തത്തിന്റെ പ്രതീകമായ ശ്രീ. രാജ്കുമാര്‍ സിംഘജിത് സിങ്ങിനു നല്‍കി. ഗുരുദേവ് രവീന്ദ്രനാഥ ടഗോറിന്റെ സൃഷ്ടികളും ബംഗ്‌ള കലകളും പ്രചരിപ്പിക്കുന്നതിനു വഹിക്കുന്ന പങ്കു പരിഗണിച്ച് 2015ലെ അവാര്‍ഡ് ബംഗ്ലാദേശിലെ സാംസ്‌കാരിക സംഘടനയായ ഛായനൗത്തിനു നല്‍കി. പ്രശസ്ത ശില്‍പിയും പണ്ഡിതനുമായ ശ്രീ. രാം വഞ്ചി സുതറിനാണ് 2016ലെ അവാര്‍ഡ് നല്‍കിയത്. രവീന്ദ്രനാഥ ടഗോറിന്റെ 150ാമത് ജന്‍മ വാര്‍ഷികം ആഘോഷിക്കവേ, 2012ലാണ് ഗവണ്‍മെന്റ് സാംസ്‌കാരിക സൗഹൃദത്തിനായുള്ള ടഗോര്‍ അവാര്‍ഡ് നടപ്പിലാക്കിയത്. പ്രതിവര്‍ഷം നല്‍കിവരുന്ന അവാര്‍ഡ് ഒരു കോടി രൂപ, പ്രശസ്തിപത്രം, ഫലകം, പാരമ്പര്യ കരകൗശല ഉല്‍പന്നമോ കൈത്തറി ഉല്‍പന്നമോ രണ്ടിലൊന്ന് എന്നിവ ഉള്‍പ്പെടുന്നതാണ്.
ബ്ലാക്ക്‌സ്റ്റോണിന്റെ ചെയർമാനും സിഇഒയും സഹസ്ഥാപകനുമായ ശ്രീ സ്റ്റീഫൻ ഷ്വാർസ്മാനുമായുള്ള പ്രധാനമന്ത്രിയുടെ കൂടിക്കാഴ്ച

പ്രധാനമന്ത്രി ശ്രീ നരേന്ദ്ര മോദി ചെയർമാനും സിഇഒയും ബ്ലാക്ക്സ്റ്റോണിന്റെ സഹസ്ഥാപകനുമായ ശ്രീ സ്റ്റീഫൻ ഷ്വാർസ്മാനുമായി കൂടിക്കാഴ്ച നടത്തി . ഇന്ത്യയിലെ ബ്ലാക്ക്‌സ്റ്റോണിന്റെ നിലവിലുള്ള പദ്ധതികളെക്കുറിച്ചും അടിസ്ഥാനസൗകര്യങ്ങൾ , റിയൽ എസ്റ്റേറ്റ് മേഖലകളിലെ കൂടുതൽ നിക്ഷേപങ്ങളോടുള്ള അവരുടെ താൽപ്പര്യത്തെക്കുറിച്ചും ശ്രീ ഷ്വാർസ്മാൻ പ്രധാനമന്ത്രിയെ വിശദീകരിച്ചു. നാഷണൽ ഇൻഫ്രാസ്ട്രക്ചർ പൈപ്പ്ലൈൻ, നാഷണൽ മോണിറ്റൈസേഷൻ പൈപ്പ് ലൈൻ എന്നിവയുൾപ്പെടെ ഇന്ത്യയിലെ വാഗ്ദാന നിക്ഷേപ അവസരങ്ങളും ചർച്ചയിൽ ഉൾപ്പെട്ടു.
ഗുരു ഗോവിന്ദ് സിങ് ജിയുടെ ജന്‍മവാര്‍ഷികത്തോടനുബന്ധിച്ചു പുറത്തിറക്കിയ നാണയം പ്രധാനമന്ത്രി പ്രകാശിപ്പിക്കും

ഗുരു ഗോവിന്ദ് സിങ് ജിയുടെ ഓര്‍മയ്ക്കായി പുറത്തിറക്കുന്ന നാണയത്തിന്റെ പ്രകാശനം 2019 ജനുവരി 13നു ന്യൂഡെല്‍ഹിയിലെ 7 ലോക കല്യാണ്‍ മാര്‍ഗില്‍ പ്രധാനമന്ത്രി ശ്രീ. നരേന്ദ്ര മോദി നിര്‍വഹിക്കും. ചടങ്ങില്‍ സംബന്ധിക്കുന്ന തെരഞ്ഞെടുക്കപ്പെട്ടവരെ അദ്ദേഹം അഭിസംബോധന ചെയ്യും. പകര്‍ന്നു നല്‍കിയ പാഠങ്ങളാലും ആദര്‍ശത്താലും പലര്‍ക്കും പ്രചോദനമേകിയ പത്താമത്തെ സിഖ് ഗുരുവാണ് ഗുരു ഗോവിന്ദ് സിങ്. 2017 ജനുവരി അഞ്ചിനു പട്‌നയില്‍ നടന്ന, ശ്രീ. ഗുരു ഗോവിന്ദ് സിങ് ജി മഹാരാജിന്റെ 350ാമതു ജയന്തിദിന ആഘോഷത്തില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുത്തിരുന്നു. പ്രസ്തുത ചടങ്ങില്‍ സ്മാരക സ്റ്റാംപ് പ്രധാനമന്ത്രി പുറത്തിറക്കിയിരുന്നു. ഇന്ത്യയുടെ വിവിധ ഭാഗങ്ങളിലുള്ള ഖല്‍സ വിഭാഗത്തിലൂടെയും അഞ്ച് പാഞ്ച്പ്യാരകളിലൂടെയും രാജ്യത്തെ ഏകോപിപ്പിക്കാന്‍ എങ്ങനെയാണ് ഗുരു ഗോവിന്ദ് സിങ് സവിശേഷമായ പരിശ്രമം നടത്തിയതെന്നു പ്രധാനമന്ത്രി ചൂണ്ടിക്കാട്ടി. പാഠങ്ങളിലൂടെ വിജ്ഞാനം പകര്‍ന്നുനല്‍കുന്നതിനായിരുന്നു ഗുരു ഗോവിന്ദ് സിങ് ജി ഊന്നല്‍ നല്‍കിയിരുന്നതെന്ന് അദ്ദേഹം വ്യക്തമാക്കി. മനുഷ്യന്റെ യാതനകള്‍ ഇല്ലാതാക്കുകയാണ് ഏറ്റവും വലിയ സേവനമെന്നു വിശ്വസിച്ചിരുന്ന വ്യക്തിയാണ് ഗുരു ഗോവിന്ദ് സിങ്ങെന്ന് 2018 ഡിസംബര്‍ 30നു നടത്തിയ മന്‍ കീ ബാത്ത് പ്രഭാഷണത്തില്‍ ഗുരു ഗോവിന്ദ് സിങ് ദുര്‍ബല ജനവിഭാഗങ്ങള്‍ക്കായി നടത്തിയ പോരാട്ടത്തെക്കുറിച്ച് അനുസ്മരിക്കവേ പ്രധാനമന്ത്രി ചൂണ്ടിക്കാട്ടിയിരുന്നു. ധീരതയ്ക്കും ത്യാഗത്തിനും സമര്‍പ്പണത്തിനും ഗുരു ഗോവിന്ദ് സിങ് ജി പ്രശംസ അര്‍ഹിക്കുന്നു എന്ന് അദ്ദേഹം ചൂണ്ടിക്കാട്ടി. മാനവരാശിയെ ഒന്നായി കാണണമെന്നും മേലാള, കീഴാള ഭേദമില്ലെന്നും സ്പൃശ്യരും അസ്പൃശ്യരും എന്ന വേര്‍തിരിവ് ഇല്ലെന്നുമുള്ള ഗുരു ഗോവിന്ദ് സിങ്ങിന്റെ സന്ദേശം ഉള്‍ക്കൊള്ളാന്‍ ജനങ്ങള്‍ തയ്യാറാകണമെന്ന് 2016 ഒക്ടോബര്‍ 18നു ലൂധിയാനയില്‍ നടന്ന ദേശീയ എം.എസ്.എം.ഇ. അവാര്‍ഡ്ദാന ചടങ്ങില്‍ പ്രധാനമന്ത്രി ആവശ്യപ്പെട്ടിരുന്നു. സിഖ് ഗുരുക്കന്‍മാരുടെ പാരമ്പര്യമായ ത്യാഗത്തിന്റെ വീരഗാഥയെക്കുറിച്ച് 2016 ഓഗസ്റ്റ് 15നു തന്റെ സ്വാതന്ത്ര്യദിന പ്രഭാഷണത്തില്‍ ശ്രീ. നരേന്ദ്ര മോദി ഓര്‍മിപ്പിച്ചിരുന്നു.
യൂറോപ്യന്‍ യൂണിയന്റെ വിദേശകാര്യ, സുരക്ഷാനയ ഉന്നതതല പ്രതിനിധി പ്രധാനമന്ത്രിയെ സന്ദര്‍ശിച്ചു

യൂറോപ്യന്‍ യൂണിയന്റെ വിദേശകാര്യ, സുരക്ഷാനയ ഉന്നതതല പ്രതിനിധി കുമാരി ഫെഡെറിക്ക മോഘെറിനി പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. പരസ്പര താല്‍പര്യമുള്ള ആഗോള സംഭവവികാസങ്ങള്‍ ഇരുവരും ചര്‍ച്ച ചെയ്തു. ഇന്ത്യയും യൂറോപ്യന്‍ യൂണിയനുമായുള്ള സുരക്ഷാ സഹകരണം മെച്ചപ്പെടുത്തേണ്ടതിന്റെ ആവശ്യകത പ്രധാനമന്ത്രിയും കുമാരി. മോഘെറിനിയും അംഗീകരിച്ചു. തീവ്രവാദത്തെ എതിര്‍ക്കുന്ന കാര്യത്തില്‍ സഹകരണം കൂടുതല്‍ പ്രസക്തമാണെന്നു കൂടിക്കാഴ്ചയില്‍ വിലയിരുത്തപ്പെട്ടു. 2016ല്‍ ബ്രസ്സല്‍സില്‍ നടന്ന ഇന്ത്യ-യൂറോപ്യന്‍ യൂണിയന്‍ ഉച്ചകോടിയില്‍ പങ്കെടുക്കാന്‍ നടത്തിയ വിജയകരമായ സന്ദര്‍ശനത്തെക്കുറിച്ച് അനുസ്മരിച്ച പ്രധാനമന്ത്രി ശ്രീ. മോദി, 2017 ഒക്ടോബറില്‍ ഇന്ത്യയില്‍ നടക്കാനിരിക്കുന്ന ഇന്ത്യ-യൂറോപ്യന്‍ യൂണിയന്‍ ഉച്ചകോടിക്കായി പ്രതീക്ഷാപൂര്‍വം കാത്തിരിക്കുകയാണെന്നു വ്യക്തമാക്കുകയും ചെയ്തു.
ബഹദൂര്‍ഗഢ്-മുണ്ട്ക മെട്രോ ലൈന്‍ വീഡിയോ കോണ്‍ഫറന്‍സ് വഴി പ്രധാനമന്ത്രി ഉദ്ഘാടനം ചെയ്തു

ബഹദൂര്‍ഗഢ്-മുണ്ട്ക മെട്രോ ലൈന്‍ വീഡിയോ കോണ്‍ഫറന്‍സ് വഴി പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. ഡെല്‍ഹി മെട്രോയുടെ ഈ ഭാഗം പ്രവര്‍ത്തനക്ഷമമായതിനു ഹരിയാനയിലെയും ഡെല്‍ഹിയിലെയും ജനങ്ങളെ അഭിനന്ദിച്ച പ്രധാനമന്ത്രി, ഡെല്‍ഹി മെട്രോയുമായി ബഹദൂര്‍ഗഢ് ബന്ധിപ്പിക്കപ്പെട്ടു എന്നതു സന്തോഷം പകരുന്നു എന്നു വ്യക്തമാക്കുകയും ചെയ്തു. ഹരിയാനയില്‍ ഗുരുഗ്രാമവും ഫരീദാബാദും കഴിഞ്ഞാല്‍ ഇതുപോലെ ബന്ധിപ്പിക്കപ്പെടുന്ന മൂന്നാമത്തെ സ്ഥലമാണിത്. പൗരന്‍മാരുടെ ജീവിതത്തില്‍ എതു തരത്തില്‍ ഗുണകരമായ മാറ്റം സൃഷ്ടിക്കാന്‍ ഡെല്‍ഹി മെട്രോയ്ക്കു സാധിച്ചു എന്നു പ്രധാനമന്ത്രി ചൂണ്ടിക്കാട്ടി. ബഹദൂര്‍ഗഢില്‍ നല്ല രീതിയിലുള്ള സാമ്പത്തിക വളര്‍ച്ച ഉണ്ടാവുന്നുണ്ടെന്നു നിരീക്ഷിച്ച അദ്ദേഹം, ഒട്ടേറെ വിദ്യാഭ്യാസ കേന്ദ്രങ്ങള്‍ ഈ നഗരത്തില്‍ ഉണ്ടെന്നും അവിടെനിന്നുള്ള കുട്ടികള്‍ ഡെല്‍ഹിയിലേക്കു പോലും യാത്ര ചെയ്യുന്നുണ്ടെന്നും വ്യക്തമാക്കി. ഇതിനൊക്കെ മെട്രോ സഹായകമാകുമെന്നു പ്രധാനമന്ത്രി കൂട്ടിച്ചേര്‍ത്തു. കണക്റ്റിവിറ്റിയും വികസനവും തമ്മില്‍ പ്രത്യക്ഷബന്ധമുണ്ടെന്നു ശ്രീ. നരേന്ദ്ര മോദി പറഞ്ഞു. ഈ പ്രദേശത്തെ ജനങ്ങള്‍ക്കു കൂടുതല്‍ തൊഴിലവസരങ്ങള്‍ ലഭ്യമാക്കുന്നതിനു മെട്രോ സഹായകമാവുമെന്നും അദ്ദേഹം വ്യക്തമാക്കി. രാജ്യത്തെ മെട്രോ റെയില്‍ ശൃംഖലകളെല്ലാം ഒരേ രീതിയില്‍ ഉള്ളവയാക്കുന്നതിനു കേന്ദ്ര ഗവണ്‍മെന്റ് നയരൂപീകരണം നടത്തിയിട്ടുണ്ടെന്നു പ്രധാനമന്ത്രി ഓര്‍മിപ്പിച്ചു. സൗകര്യപ്രദവും സുഖകരവും ചെലവു കുറഞ്ഞതുമായ ഗതാഗത സംവിധാനം നമ്മുടെ നഗരങ്ങളില്‍ യാഥാര്‍ഥ്യമാക്കുക എന്നതാണു ലക്ഷ്യമെന്ന് അദ്ദേഹം ചൂണ്ടിക്കാട്ടി. മെട്രോ റെയില്‍ കോച്ചുകള്‍ ഇന്ത്യയില്‍ത്തന്നെ ഉല്‍പാദിപ്പിക്കുക വഴി ‘മെയ്ക്ക് ഇന്‍ ഇന്ത്യ’ക്കു പ്രോല്‍സാഹനം പകരൂക എന്ന ലക്ഷ്യവും ഉണ്ടെന്നും ശ്രീ. നരേന്ദ്ര മോദി പറഞ്ഞു. മെട്രോ പദ്ധതികള്‍ ഒരുക്കുന്നത് സഹകരണ ഫെഡറലിസം സജീവമാക്കുന്നു എന്നു പ്രധാനമന്ത്രി വ്യക്തമാക്കി. മെട്രോ പദ്ധതി നടപ്പാക്കിയ ഇടങ്ങളിലൊക്കെ കേന്ദ്ര ഗവണ്‍മെന്റും അതതു സംസ്ഥാന ഗവണ്‍മെന്റുകളും സഹകരിച്ചാണു പ്രവര്‍ത്തിച്ചതെന്ന് അദ്ദേഹം കൂട്ടിച്ചേര്‍ത്തു. പുതിയ ഇന്ത്യക്കു നൂതന അടിസ്ഥാന സൗകര്യം അനിവാര്യമാണെന്നു സൂചിപ്പിച്ച അദ്ദേഹം, റോഡുകള്‍, റെയില്‍വേ, ഹൈവേകള്‍, വ്യോമപാതകള്‍, ജലപാതകള്‍, ഐ-വേകള്‍ എന്നിവയ്ക്കായി കേന്ദ്ര ഗവണ്‍മെന്റ് പ്രവര്‍ത്തിച്ചുവരികയാണെന്നു വെളിപ്പെടുത്തി. കണക്റ്റിവിറ്റി വര്‍ധിപ്പിക്കുന്നതില്‍ ശ്രദ്ധ വെക്കുന്നതിനൊപ്പം വികസന പദ്ധതികള്‍ യഥാസമയം പൂര്‍ത്തിയാക്കപ്പെടുന്നു എന്നതിനും ഊന്നല്‍ നല്‍കിവരുന്നു എന്നു പ്രധാനമന്ത്രി വ്യക്തമാക്കി.
ലക്ഷ്മി വിലാസ് ബാങ്കിനെ ഡി ബി എസ് ബാങ്ക് ഇന്ത്യ ലിമിറ്റഡുമായി ലയിപ്പിക്കാനുള്ള തീരുമാനത്തിന് കേന്ദ്രമന്ത്രിസഭ അനുമതി

ലക്ഷ്മി വിലാസ് ബാങ്ക് ലിമിറ്റഡിനെ ഡി ബി എസ് ബാങ്ക് ഇന്ത്യ ലിമിറ്റഡുമായി ലയിപ്പിക്കാനുള്ള തീരുമാനത്തിന് പ്രധാനമന്ത്രി ശ്രീ നരേന്ദ്രമോദി അധ്യക്ഷനായ മന്ത്രിസഭായോഗം അനുമതി നൽകി. ധനകാര്യ ബാങ്കിംഗ് സ്ഥിരത ഉറപ്പാക്കാനും നിക്ഷേപകരുടെ താല്പര്യം സംരക്ഷിക്കാനും ആയി 2020 നവംബർ 17ന് ഒരു മാസത്തെ മൊറട്ടോറിയം ലക്ഷ്മിവിലാസ് ബാങ്കിന് മേൽ ആർബിഐ പ്രഖ്യാപിച്ചിരുന്നു.ബാങ്കിംഗ് റെഗുലേഷൻ നിയമം 1949 ലെ 45 ആം വകുപ്പ് പ്രകാരം ആയിരുന്നു നടപടി. ഇതുകൂടാതെ ഭരണകൂടവുമായി ആലോചിച്ചശേഷം ലക്ഷ്മി വിലാസ് ബാങ്ക് ഡയറക്ടർ ബോർഡിന് പകരമായി നിക്ഷേപക താൽപര്യം ഉറപ്പാക്കാനായി പ്രത്യേക ഉദ്യോഗസ്ഥനെയും നിയമിച്ചിരുന്നു. പൊതുജനങ്ങൾ, ഈ മേഖലയിലെ വിദഗ്ധർ എന്നിവരിൽ നിന്നുള്ള നിർദ്ദേശങ്ങളും പരാതികളും പരിഗണിച്ചശേഷം ബാങ്ക് ലയനത്തിനുള്ള വിപുലമായ പദ്ധതി റിസർവ് ബാങ്ക്, കേന്ദ്ര ഗവൺമെന്റ് അനുമതിക്കായി സമർപ്പിച്ചിരുന്നു. മൊറട്ടോറിയം കാലാവധി തീരുന്നതിന് ഏറെ മുൻപ് നടത്തിയ ഈ നീക്കത്തിലൂടെ പണം പിൻവലിക്കുന്നതിന് ഉപഭോക്താക്കൾക്ക് നേരിടുന്ന പ്രശ്നങ്ങൾ പരമാവധി കുറയ്ക്കാനും സാധിച്ചു. ഈ പദ്ധതിക്ക് അംഗീകാരം ലഭിച്ചതോടെ ലക്ഷ്മി വിലാസ് ബാങ്ക്, ഡി ബി ഐ എല്ലുമായി ലയിക്കുന്നതാണ്. ഇതോടെ തങ്ങളുടെ അക്കൗണ്ടുകളിൽ നിന്നും പണം പിൻവലിക്കുന്നതിന് നിക്ഷേപകർക്ക് ഇനി നിയന്ത്രണങ്ങൾ ഉണ്ടാവില്ല. ആർബിഐ അംഗീകാരം ഉള്ളതും ഇന്ത്യയിൽ പ്രവർത്തിക്കുന്നതുമായ ബാങ്കിംഗ് കമ്പനിയാണ് ഡി ബി ഐ എൽ. ശക്തമായ മൂലധന പിന്തുണയും, ബാലൻസ് ഷീറ്റും ഡി ബി ഐ എല്ലിന് സ്വന്തമായുണ്ട്. ഇതിനുപുറമേ ഏഷ്യയിലെ തന്നെ ഏറ്റവും പ്രമുഖ സാമ്പത്തിക സേവനദാതാക്കളും, 18 വിപണികളിൽ ഏറെ സാന്നിധ്യവും ഉള്ള സിംഗപ്പൂർ ആസ്ഥാനമായ ഡി ബി എസ് ഇന്റെ ശക്തമായ പിന്തുണയും DBIL നുണ്ട്.ലയനത്തിന് ശേഷവും ഡി ബി ഐ ലിന്റെ സംയുക്ത സാമ്പത്തികസ്ഥിതി ശക്തമായി തുടരുന്നതു . കൂടാതെ ശാഖകളുടെ എണ്ണം 600 ആയി വർദ്ധിക്കുകയും ചെയ്യും. ലക്ഷ്മി വിലാസ് ബാങ്ക് ലയനവുമായി ബന്ധപ്പെട്ട വേഗത്തിലുള്ള നടപടികൾ രാജ്യത്തെ ബാങ്കിംഗ് സേവനമേഖലയെ ശുദ്ധീകരിക്കാനുള്ള ഭരണകൂടത്തിന്റെ പ്രതിജ്ഞാബദ്ധതയുടെ തെളിവാണ്. രാജ്യത്തെ സാമ്പത്തിക സംവിധാനം, നിക്ഷേപകർ, പൊതുജനങ്ങൾ എന്നിവരുടെ താല്പര്യം സംരക്ഷിക്കാനും ഭരണകൂടം ലക്ഷ്യമിടുന്നു.